खालिस्तान का माहौल खड़ा करने के लिए है ISI के संपर्क में, हर CCTV में साथ आया नजर
Khalistani Supporter Amritpal Singh Case - Who is Papalpreet Singh. वारिस पंजाब दे का चीफ अमृतपाल सिंह पिछले 13 दिन से फरार चल रहा है। इस फरारी में उसका पूरा साथ निभा रहा पपलप्रीत नाम का शख्स।
वारिस पंजाब दे का चीफ अमृतपाल सिंह पिछले 13 दिन से फरार चल रहा है। इस फरारी में उसका पूरा साथ निभा रहा पपलप्रीत नाम का शख्स। ये पपलप्रीत और कोई नहीं बल्कि अमृतपाल का मेन हैंडलर है। अमृतपाल इसे अपना मेंटर मानता है। वारिस पंजाब दे की हर गतिविधि पपलप्रीत की नजर से होकर ही पास होती।
वह पंजाब में खालिस्तान का माहौल खड़ा करने के लिए लगातार ISI के संपर्क में है। पपलप्रीत राज्य में आतंकवाद फैलाने की साजिश का अहम हिस्सा है। पुलिस अमृतपाल के साथ-साथ अब पपलप्रीत को भी लोकेट करने में जुट हुई है। दोनों लगातार अपनी ठीकाना बदल रह हैं।
प्रत्येक सीसीटीवी में आ रहा नजर
पंजाब पुलिस अमृतपाल को 12 दिनों से लगातार तालाश रही है। पपलप्रीत हर सीसीटीवी में अमृतपाल के साथ नजर आ रहा है। दोनों लगातार लोकेशन बदल रहे हैं। जिस जगह की सीसीटीवी सामने आती है उस जगह जब पुलिस पहुंचती है तो आरोपी वहां से लोकेशन बदल लेते हैं।
पपलप्रीत कभी अमृतपाल के साथ बाइक से भागता नजर आया तो कभी जुगाड़ू रेहड़े पर बैठा पुलिस को कैमरों में दिखा। सूत्रों के मुताबिक होशियारपुर में अमृतपाल को जब पुलिस दबोचने गई उस समय भी पपलप्रीत उसके साथ था। दोनों पुलिस को चकमा देकर खेतों के जरिए फरार हो गए।
अब जानिए कौन है पपलप्रीत ?
पपलप्रीत अमृतसर के मजीठा हल्के के गांव मरडी कलां का रहने वाला है। उसकी मां सरकारी टीचर थी और पिता खेतीबाड़ी से जुड़े हैं। पपलप्रीत की पत्नी और मां घर पर नहीं हैं। हालांकि पुलिस लगातार उसके घर पर नजर जमाए हुए है।
इस तरह आया अमृतपाल के संपर्क में
बताया जा रहा है कि पपलप्रीत शुरू से ही अमृतपाल का बहुत करीबी रहा है। लगातार अमृतपाल को शुरुआत से ही हर चीज मुहैया कराना और हर चीज में सपोर्ट करता आ रहा है। पपलप्रीत अमृतपाल का मीडिया सलाहकार भी है। 'वारिस पंजाब दे' का किसी भी तरह से कोई कार्यक्रम होता है तो मीडिया का पूरा अरेंजमेंट पपलप्रीत ही करता है।
विदेशों से चलने वाले चैनलों में रहा पत्रकार
सूत्रों के मुताबिक अमृतपाल से संबंध रखती हर खबर साझी करना और सोशल एक्टिविटी की पल-पल की खबर, सोशल मीडिया पर क्या डालना है और क्या नहीं, ये सारी चीजें बताना पपलप्रीत का ही काम था। पपलप्रीत एक यूट्यूब चैनल भी चलाता और वो इंस्टाग्राम पर भी काफी एक्टिव रहता है। वह विदेशों से चलने वाले चैनलों में बतौर पत्रकार रहा है। कई इंटरव्यू भी उसने कवर किए हैं।
सितंबर 2022 में आया चर्चा में
सितंबर 2022... यह वो महीना है, जब पंजाब के लोगों ने अमृतपाल सिंह का नाम पहली बार सुना। वह दुबई से लौटा मॉर्डन यूथ था। दुबई से लौटने के थोड़े समय के अंदर ही 29 सितंबर 2022 को मोगा जिले के रोडे गांव में अमृतपाल की 'वारिस पंजाब दे' संस्था के प्रमुख के तौर पर ताजपोशी कर दी गई।
उसके साथ ही पपलप्रीत भी हर वीडियो में नजर आने लगा। उसके बाद सभी उसे जत्थेदार भाई अमृतपाल सिंह कहने लगे। अमृतपाल ने अपनी बोली और पहनावा संत जरनैल सिंह भिंडरांवाला की तरह रखा। इसी वजह से उसे भिंडरांवाला का दूसरा पार्ट कहा जाने लगा।
इस तरह हुआ फरार
18 मार्च को पंजाब पुलिस ने अमृतपाल सिंह के सहयोगियों और समर्थकों को दबोचना शुरू किया। पहले दो दिन में ही पुलिस ने 112 लोगों को धर लिया था। इसके बाद अमृतपाल अंडरग्राउंड हो गया। उस दिन सुबह उसे जालंधर के एक टोल बूथ के पास मारुति ब्रेजा कार में देखा गया था। उससे पहले वो मर्सिडीज, एसयूवी चला रहा था जो बाद में शाहकोट इलाके के एक गांव से बरामद हुई थी।
रिपोर्ट के मुताबिक कार से एक वॉकी-टॉकी, राइफल, 57 कारतूस, एक तलवार और रजिस्ट्रेशन नंबर प्लेट्स मिली थी। इस दौरान लाडोवाल, शेरपुर, पटियाला, हरियाणा के कुरुक्षेत्र और दिल्ली आदि की भी सीसीटीवी सामने आए गए, जिसमें अमृतपाल सिंह के साथ पपलप्रीत मौजूद है।
ये खबर भी पढ़ें... 
अमृतपाल की पुलिस को चुनौती: सरेंडर के मूड में नहीं; गृह मंत्री अमित शाह बोले- केंद्र व राज्य सरकार का था जॉइंट ऑपरेशन 
नेपाल बॉर्डर पर सख्ती के बाद वापस पंजाब लौटे अमृतपाल सिंह ने एक बार फिर पुलिस को चुनौती दे दी है। मंगलवार की रात से शुरू हुआ सर्च ऑपरेशन बुधवार भी चलता रहा। पुलिस उसे फिर पकड़ने में नाकामयाब रही। इसी बीच देश के गृहमंत्री अमित शाह ने एक इंटरव्यू में साफ किया कि यह पूरा ऑपरेशन केंद्र व राज्य सरकार का जॉइंट ऑपरेशन था (पूरी खबर पढ़ें)